Ødegaard herjet mot Tyskland: – Håper Lagerbäck koste seg og likte det han så

DRAMMEN (VG) (Norge U21 - Tyskland U21 3-1) Med Lars Lagerbäck på tribunen lekte Martin Ødegaard (18) seg til tider med etablerte Bundesliga-spillere.

Oppdatert 10. oktober 2017

Artikkelen er over to år gammel

Det var en skuffet og irritert Martin Ødegaard som mottok beskjeden om at han ikke var en del av Norges A-landslagstropp mot San Marino og Nord-Irland.

Tirsdag kveld gjorde 18-åringen sitt beste for å vise at han bør være en del av seniorlandslaget.

Heerenveen-spilleren var arkitekten bak det meste Norge foretok seg offensivt. I andre omgang toppet han det hele med å dra seg innover i banen og plassere ballen vakkert i nettmaskene, før han også hadde en fantastisk målgivende pasning til lagkamerat Morten Thorsbys 3-1-scoring.

Les også: Ødegaard roses i spansk storavis: – Kan oppnå mye i Real Madrid

– Hør nå her, Nils Johan Semb og Lars Lagerbäck, denne gutten skal på A-landslaget. Det er vel ikke noen tvil, Jesper? utbrøt TV 2-kommentator Marius Skjelbæk etter scoringen, og fikk støtte fra ekspertkommentator Jesper Mathisen.

– Nei, jeg har aldri vært i tvil, men dessverre er det ikke jeg som tar ut laget, svarte Mathisen.

Mener landslagsdiskusjonen kan legges død

I intervju med TV 2s Marius Skjelbæk etterpå ble Martin Ødegaard spurt hvilken melding han hadde til Lagerbäck:

– Det er ikke så mye å si, men jeg håper han koste seg med kampen og likte det han så.

Heerenveen-treneren: Ikke sjokkert etter Ødegaard-vraking

Det er foreløpig usikkert hvem Norge møter i treningskamp i november. Selv om det på sedvanlig vis var en ydmyk 18-åring som møtte pressen etter kampslutt, innrømmet Ødegaard overfor VG at han gjerne er med i neste landslagstropp:

– Det er som jeg har sagt hele tiden; selvfølgelig vil jeg være med på det laget, og det tror jeg alle her vil.

– Men det gjelder å være god i klubb, utvikle seg og ta steg og det føler jeg at jeg gjør. Det er jeg fornøyd med, og det får komme når det kommer. Jeg stresser ikke så mye med det som sagt, men selvfølgelig håper jeg å komme med.

– Vi spiller en veldig god kamp, og det er ikke bare meg utpå her, det er hele laget.

Husker du? Zidane: – Ødegaard kan bidra i større grad

I midtforsvaret var det annen 1998-modell som dominerte for Norge. Kristoffer Ajer tok ansvar og var Norges forsvarssjef. Celtic-spilleren sparer ikke på kruttet når han omtaler Ødegaards prestasjon:

– Når Martin er som i dag, er han en av Norges beste. Da er det bare å gi ballen til han så fort som mulig.

Heller ikke Ødegaards lagkamerat Morten Thorsby er i tvil:

«Ja!» var det kontante svaret på direkte spørsmål om han synes Ødegaard er god nok for det norske A-landslaget.

Landslagssjefen gir ingen Ødegaard-garantier

Og Lars Lagerbäck satt på orkesterplass da Martin Ødegaard herjet med et Tysklands U21-lag bestående av Bundesliga-spillere. Med unntak av målscorer Cedric Teuchert, har samtlige fra Tysklands startellever debutert på Tysklands øverste nivå.

VG møtte Lagerbäck på vei ut fra stadion. Han ville ikke si så mye om Ødegaard:

– Det er en fantastisk laginnsats først og fremst. Hele innsatsen og gevinsten kommer av en fantastisk bra laginnsats.

– Det er ingen som banker mer på landslagsdøra enn Martin Ødegaard?

– Det er det sikkert. Det får du se ved laguttaket i så fall.

Les mer: Ødegaard skuffet og irritert etter vraking

– Spørsmålet må jo komme. Hva tenker du om Martin Ødegaard?

– Jeg synes det var en veldig bra laginnsats.

Jesper Mathisen var helt klar på direkten:

– Ødegaard har vært i en egen klasse, og diskusjonen om hvilket landslag han skal tilhøre, kan vi legge død, sa TV2-eksperten.

Les også: – Norge trenger Ødegaard

Og det var ikke bare Skjelbæk og Mathisen som lot seg imponere av Martin Ødegaards prestasjoner i Drammen.

– Du skal være ganske blottlagt for evnen til begeistring hvis du ikke koser deg litt med å se Martin Ødegaard tidvis mot Tyskland nå, skriver fotballekspert Lars Tjærnås på Twitter.

– Med denne gjengen vinner kanskje A-landslaget også

Landslagstrener Leif Gunnar Smerud smilte og smilte:

– Det er veldig mange som viser seg frem her i dag. Det var en utrolig lagprestasjon å slå et sterkt tysk lag, sier Leif Gunnar Smerud til VG.

Han var imidlertid forsiktig når han ble spurt om hvor mange av hans gutter som er gode nok for A-landslaget.

– Det får være opp til Lars å vurdere, svarte han.

Mens A-landslaget ble sendt hjem fra Tyskland med 0-6 i sekken, dominerte det norske U21-laget og dro i land en helt fortjent seier. Den første halvtimen var det Tyskland som skapte flest sjanser, men etter at Cedric Teuchert sendte gjestene i føringen, tok Norge fullstendig over kampen.

Anført av en meget pigg Martin Ødegaard skapte Norge klart flest sjanser derfra og ut. Tidlig i andre omgang viste han ferdigheter da han dro seg innover i banen og plasserte ballen vakkert.

Men 18-åringen var ikke alene, og det var tydelig at Ødegaard og Thorsby har funnet tonen i Nederland. Langpasningen, bevegelsen og timingen før 3-1-scoringen var av høy klasse.

– Sistescoringen er utrolig fin. Vi har trent mye på akkurat den pasningen der, og jeg visste akkurat hvor han kom til å legge den, forteller Thorsby, som også scoret det første målet og dermed ble tomålsscorer.

– Jeg har fått litt bedre selvtillit foran boksen, så det er en kombinasjon av de to.

Med slike prestasjoner kan fort flere enn Martin Ødegaard banke på landslagsdøra til Lars Lagerbäck.

– Fremtiden ser kjempebra ut. Vi må få opp den gjengen her så kan vi begynne å vinne litt på A-landslagsnivå også, smilte Ajax-unggutten Dennis Johnsen.

Kristoffer Ajer stod frem som en bauta i midtforsvaret. Celtic-spilleren mener at dersom man er god nok bør ikke alder ha noe å si:

– Jeg spiller der jeg blir tatt ut. Om jeg blir tatt ut til A-landslaget så er det bare fantastisk moro, sier 19-åringen.

Publisert: 10.10.17 kl. 20:49 Oppdatert: 10.10.17 kl. 23:36

Mer om Martin Ødegaard